als_Latn dik_Latn sag_Latn
Asport- Besa ka arritur te ndale kampionin ne fuqi Skenderbeun ne stadiumin e Kavajes, derisa Flamurtari dhe Laçi kanë fituar bindshëm. Ndeshja e vetme e cila ka përfunduar në një barazim pa gola ishte takimi mes Shkumbinit dhe Apolonisë.
Besa – Skenderbeu 1:1 (Mihani 67’ / Plaku 78′)
Dhjetë minutat e para të ndeshjes në Kavajë janë luajtur pa ndonjë moment interesant, me të dyja skuadrat që studiojnë njëra-tjetrën. Në minutën e 6-të tenton Plaku me një goditje të kalibruar, ndërsa në të 10-tën është kapiteni i kampionëve, Shkëmbi, godet pa pretendime nga goditja e dënimit. Besa duket disi e mpirë dhe e ngarkuar psikologjiksith, tepër e kujdesshme në prapavijë.
Tifozëritë e të dyja skuadrave, të shumta në numër, janë adrenalina ekstra e lojtarëve në fushën e lojës, të cilët angazhohen në duluftime të ashpra dhe luftë të fortë sportive. Besa kërkon të mbajë nën mbikqyrje Pejic, që mbulohet këmba-këmbës nga Krasniqi, dhe Plakun, që ka “pullë poste” nga pas Fejzullahun. Korçarët janë më kërkues, janë të orientuar dukshëm nga sulmi, ndaj nuk rreshtin së kërkuari të dalin te goli. Verdhezinjtë shpenzojnë shumë energji në mesfushë, ndërsa arrijnë të dalin rrallë para Orges Shehit. Rasti i parë i rrezikshëm në portën juglindore vjen nga goditja e Bathës në minutën e 16-të, por mbi tra.
Berisha dhe Sefa, megjithatë, e mbajnë nën presion mbrojtjen kundërshtare. Në minutën e 22-të vjen një roveshiatë e bukur e shtatlatrtit lushnjar, Fatjon Sefa, që godet bukur dhe për pak sa nuk shënon. Topi kalon ngjitur me shtyllën e majtë pingule të Shehit. Kundërpërgjigjet falë për flakë Sebino Plaku, që me kokë sjell drithërima në stadium, me topin që gabon shenjestrën për pak centimetra. Me kalimin e minutave bëhet edhe më problematik Berisha nga e majta e sulmit kavajas. Dribilimet e tij sjellin pështjellim te juglindorët, që angazhohen në një markim të rreptë ndaj tij. Besa arrin të vendosë njëfarë ekuilibri në lojën që zhvillohet pas minutës së 20-të, duke arritur ta mbajë kundërshtarin në gjysmëfushën e vet. Kanë dalë nga detyrat skajshmërisht difensive verdhezinjtë, duke iu imponuar ekipit kampion në të dy krahët, me Berishën dhe Azirin. Janë disi më të tërhequr kuqebardhët, por nuk lëshojnë pe aspak, ndërsa mbeten tepër të konsoliduar në të gjitha repartet.
Pas katër minutash ndërprerje të lojës për këtë problem, Shehi është gati ta vazhdojë ndeshjen, teksa portieri rezervë i miqve ishte ngritur në nxehje për cdolloj të papriture. Ka përplasje të shumta në fushë, që shpeshherë e kalojnë cakun e lojës së pranueshme, ndaj tensioni sa vjen e rritet edhe në shkallët e stadiumit. Pejic, pas një goditjeje ndaj Berishës, merr kartonin e parë të verdhë, teksa kryesori Alla jep sinjale të qarta se nuk do të tolerojë më. Minuta e fundit e pjesës së parë sjell një moment të diskutueshëm. Pasimet radhazi të Azirit me Roshin përfundojnë me futjen e këtij të fundit në zonën korcare, ku i ndërhyjnë mbrojtësit miq, ndërkohë që verdhezinjtë pretendojnë për penallti. Kryesori Alla vazhdon lojën duke akorduar 6 minuta shtesë për këtë pjesë loje.
Minuta e 53-të, Alla sheh një prekje të topit me dorë të Kajës dhe jep penallti. Kontestime të fuqishme të vendësve. Pejic godet nga pika e bardhë, por duke mos e superuar dot portierin Alban Hoxha. Ky i fundit pret me këmbë, duke i thënë “jo” momentit më të artë e të diskutueshëm të sfidës. Nëse goleadori kroat gabon i vetëm, 11-metra përballë Hoxhës, nuk e bën këtë Mihani, i futur në lojë si zëvendësues. Eshtë minuta e 67-të: nga një goditjeje dënimi prej rreth 20 metrash largësi, kapiteni kavajas shënon në portën e Shehit, i cili mashtrohet disi nga barrikada mbrojtëse e tij, e vendosur gabim, duke e përcjellë si spektator këtë moment.
Në minutën e 79-të vjen goli i barazimit për Skënderbeun, që ka për autor Plakun. Më herët, trajneri Ilir Daja është nxjerrë me të kuqe nga kryesori Alla, pas kontestimeve të fuqishme që u ka bërë vendimarrjeve të tij.
Flamurtari – Kastrioti 3-0 (Veliu 45′, Muzaka 88′, Memelli 90+2′)
Kuqezinjtë e nisin ndeshjen me Kastriotin në ofensivë, duke shpresuar ta zhbllokojnë sa më parë rezultatin, sepse kështu do të çliroheshin edhe piskologjikisht. Nuk vonon shumë dhe në minutën e 6-të ka rastin ideal për gol Franc Veliu. Kapiteni i Flamurtarit merr një asist nga Zeiqri, por shpërdoron përpara portës së vlonjatit Mocka, i cili tashmë mbron kuadratin krutan. Bie në sy një super Zeqiri në mesfushën vlonjate, teksa çdo top kalon nga këmbët e tij.
Mbrohet Kastrioti, që rrallëherë e hedh vështrimin nga porta e Koliqit deri një minutën e 35-të. Krahët e zakonshëm të kuqezinjve mungojnë, për shkak se Mici dhe Arbri janë të skualifikuar (me kartonë të verdhë), por zgjedhjet e bëra nga Rubio arrijnë të kompensojnë gjithcka në këtë drejtim. Muzaka është shqetësim serioz nga krahu i majtë, ndërsa goditjet e këndit, që fitohen nga vendësit, nuk arrijnë të sjellin ndonjë ndryshim rezultativ të sfidës. Krutanët luajnë me shumë pasime e stacione, me qëllimin e qartë për të ulur ritmin e vendësve, duke ia arritur deri diku në këtë aspekt. Të besuarit e Rubios mbeten gjithnjë në udhëheqje të lojës dhe krijimit të rasteve, por u mungojnë gjuajtjet e rrezikshme drejt portës kundërshtare. Sykaj dhe Erjon Xhafa nuk lejojnë që sulmuesi kryesor i Flamurtarit, Memelli, të bjerë shpesh në kontakt me topin dhe të rrezikojë, ndaj krutanët në njëfarë mase arrijnë të neutralizojnë pikat nevralgjike të kuqezinjve. Sidoqoftë, autori i tripletës së një jave më parë në Gjirokastër ka një mundësi të mirë në minutën e 37-të, kur infiltrohet në zonën krutane, aty rrëzohet dhe pretendon për penallti, por kryesori i ndeshjes nuk është i këtij mjendimi. Minuta e 40-të sjell një kërcënim tepër serioz në portën vendëse. Gjuajtja potente e Gocajt impenjon Koliqin të grushtojë me shumë vështirësi dhe t’i thotë “jo” golit të miqve.
Nisen menjëherë në kundërsulm bregdetarët, me Zeqirin që jep një asist perfekt për Lenën, i cili del i vetëm përballë Mockës. Godet fort shqiptaro-maqedonasi, por Mocka bën mrekullinë, duke evituar një gol thujase të sigurtë. Momentet dramatike zhvendosen sa në njërën portë, aq në tjetrën, me të dyja palët që luajnë hapur dhe duken maksimalisht në kërkim të epërsisë. Krutanët nisin e guxojnë më shumë, duke dalë nga prapavija e vet dhe duke ngacmuar jo pak kuadratin kuqezi. Sidoëoftë, minuta e fundit e këtij fraksioni loje rezulton fatale për ta, sepse mbrojtësi Hoxha shkakton një faull si lojtar i fundit ndaj lenës, duke marrë kartonin e kuq. Për më tepër, nga kjo goditje standarde ekzekuton bukur Franc Veliu, që e dërgon topin në rrjetën e Moçkës.
Flamurtari në delir, i shpërblyer për lojën dhe djersën e derdhur në 45 minutat e para, ndërsa Kastrioti me një forcë më pak në fushë e ka më të vështirë qëndresën, ndërkohë që i duhet të vuajë presionin e pambarimtë të vendësve në 45 minutat e dyta, kur dy trajnerët respektivë kanë bërë lëvizje në formacionet e tyre. Dy minuta para mbarimit të kohës së rregullt ka shënuar për 2-0 edhe Muzaka, pas pasimit altruist të Memellit, ndërsa ky i fundit ka përmbyllur gjithcka në këtë sfidë me “rrjetën” e tij të 7-të në këtë kampionat, teksa ka fiksuar edhe fitoren 3-0 të Flamurtarit ndaj krutanëve. Kjo ishte fitorja e tretë në kampionat, pas atyre në transfertë ndaj Tomorit e Luftëtarit.
Laçi-Luftëtari 3-0 (Vuçaj 12′, Buljan 16′, Nimani 65′)
Laçi pas humbjes së thellë në Ballsh 4-0, arrin që të bëjë autokritikën pasi fiton 3-0 në shtëpi ndaj Luftëtarit. Kjo është fitorja e parë edhe për trajnerin Ramadan Shehu, që mori drejtimin e kurbinasve pak ditë para transfertës së Ballshit. Gjithçka është zgjidhur në pjesën e parë për Laçin, ku në minutën e 12-të shënon kapiteni Vucaj dhe katër minuta më vonë dyfishon Buljan. 2-0 mbyllet pjesa e parë. Edhe në pjesën e dytë vijon dominimi i laçjanëve që në minutën e 65-të vulosin fitoren me golin e Nimanit. Me këtë fitore laçjanët shkojnë në kuotën e 14 pikëve duke ngjitur disa shkallë në renditjen provizore.
Shkumbini-Apolonia 0-0
Shkumbini – Apolonia ishte një sfidë mbijetese, ku peqinaset të ndodhur në pozita jo komode kërkon fitoren me çdo kusht, por në fund gjithçka ka mbaruar në barazim 0-0. Kjo erdhi edhe për meritë të fierakëve, që ndonëse pa trajner të parë, pasi është Ernest Gjoka ka dhënë dorëheqjen para një jave, tregohen të pakalueshëm. Por nëse në fushë nuk ka ndodhur asgjë për të shënuar, në tribunën “Vip” dhe në shkallët e stadiumit të Peqinit rikthehet dhuna. Pas një goli të anuluar të vendasve në minutën e 76-të. Roland Dervishi shënon, por anësori e gjykon në pozicion të parregullt dhe goli anulohet. Ky veprim ka sjellë irritimin e peqinasve, ku është dashur ndërhyrja e forcave të rendit. Nga kjo ndërhyrje ka pasur edhe të lënduar.
Ndeshjet e së dielës
Tomori – Bylis (14:00)
Tirana – Kukësi (14:00)
Teuta – Vllaznia (17:00)
You must be logged in to post a comment Login
als_Latn ace_Latn als_Latn als_Latn als_Latn als_Latn als_Latn als_Latn gla_Latn als_Latn als_Latn als_Latn als_Latn hrv_Latn als_Latn xho_Latn als_Latn als_Latn ces_Latn als_Latn ace_Latn eng_Latn